
EXPUNERE DE MOTIVE – REZUMATUL FAPTELOR ȘI CONSTATĂRILOR
Context
În 2007 a fost adoptat Regulamentul (CE) nr. 1100/2007 al Consiliului de instituire a unor măsuri pentru regenerarea rezervelor de anghilă din Europa. Acesta abordează cuprinzător și global gestionarea rezervelor de anghilă, tratând diferite etape ale vieții și rute de migrație ale anghilelor. În domeniul său de aplicare se încadrează apele Uniunii, lagunele de coastă, estuarele și râurile, precum și apele interioare care se varsă în mări ale statelor membre. Regulamentul privind rezervele de anghilă prevede că din 2009 statele membre sunt obligate să-și definească habitatele naturale pentru anghila europeană (bazinele hidrografice de anghilă) și de a stabili planuri de gestionare a rezervelor de anghilă pentru aceste habitate. Acest lucru le permite statelor membre să țină seama de circumstanțele locale și naționale speciale. Obiectivul fiecărui plan de gestionare a rezervelor de anghilă este reducerea ratei mortalității antropogene, astfel încât să permită, cu un grad ridicat de probabilitate, evadarea în mare a cel puțin 40 % din biomasa de anghilă argintie față de cea mai bună estimare de evadare care ar fi existat în cazul în care acțiunile antropogene nu ar fi afectat rezervele. Planul de gestionare a rezervelor de anghilă este întocmit cu scopul atingerii acestui obiectiv pe termen lung. Printre măsurile pe care statele membre le pot lua se numără reducerea activității de pescuit comercial, restricționarea pescuitului recreativ, măsuri de repopulare, măsuri structurale pentru a face ca râurile să poată fi tranzitate de pești și pentru a le îmbunătăți habitatele, transportul anghilei argintii din apele interioare către apele din care acestea pot evada în Marea Sargaselor, combaterea prădătorilor, oprirea temporară a turbinelor hidroelectrice și măsuri legate de acvacultură. Statele membre au sarcina de a transmite rapoarte Comisiei, inițial din trei în trei ani, primul raport fiind prezentat până la 30 iunie 2012. Frecvența raportării va scădea la o dată la șase ani după ce au fost depuse primele trei rapoarte trianuale. Rapoartele prezintă monitorizarea, eficacitatea și rezultatul planurilor de gestionare.

Poziția raportorului
Raportorul este de părere că Regulamentul privind rezervele de anghilă este un instrument bun și global, dar că poate fi mai bine pus în aplicare. Mai ales problemei barierelor în calea migrației nu i s-a acordat suficientă atenție, în timp ce activitatea de pescuit a fost limitată considerabil. Această concluzie a apărut și în evaluările realizate de Comisia Europeană. În ultimii ani, factorii de decizie au pus accentul pe reducerea în și mai mare măsură a pescuitului de anghilă. Acest lucru este reliefat în decizia Consiliului privind posibilitățile de pescuit din decembrie 2022, care limitează pescuitul marin și costier de anghilă și prevede o perioadă de prohibiție a pescuitului de șase luni. Raportorul crede că nu acesta este drumul cel bun pentru refacerea rezervelor de anghilă. Trebuie să se recunoască că Regulamentul privind rezervele de anghilă reprezintă politica de bază și cel mai adecvat instrument pentru gestionarea rezervelor de anghilă. Raportorul face o serie de recomandări pentru o mai bună punere în aplicare a Regulamentului privind rezervele de anghilă, cum ar fi îmbunătățirea modelului de guvernanță pentru a permite feedback-uri despre planurile de gestionare a rezervelor de anghilă și actualizări ale acestora, recunoașterea rolului esențial al pescarilor, continuarea politicii de repopulare, combaterea barierelor din calea migrației, intensificarea luptei împotriva pescuitului ilegal, nedeclarat și nereglementat, promovarea cercetării științifice și armonizarea colectării de date.

[bookmark: _Toc139469991]PROPUNERE DE REZOLUȚIE A PARLAMENTULUI EUROPEAN
referitoare la punerea în aplicare a Regulamentului (CE) nr. 1100/2007 al Consiliului de instituire a unor măsuri pentru regenerarea rezervelor de anghilă
(2023/2030(INI))
Parlamentul European,
–	având în vedere Regulamentul (CE) nr. 1100/2007 al Consiliului din 18 septembrie 2007 de instituire a unor măsuri pentru regenerarea rezervelor de anghilă din Europa („Regulamentul privind rezervele de anghilă”)[footnoteRef:1], [1:  JO L 248, 22.9.2007, p.17.] 

–	având în vedere Tratatul privind funcționarea Uniunii Europene (TFUE), în special articolele 4, 11, 38, 39 și 43,
–	având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului[footnoteRef:2], [2:  JO L 354, 28.12.2013, p. 22.] 

–	având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică,[footnoteRef:3] [3:  JO L 206, 22.7.1992, p. 7.] 

–	având în vedere Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei,[footnoteRef:4] [4:  JO L 327, 22.12.2000, p. 1.] 

–	având în vedere Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru privind Strategia pentru mediul marin),[footnoteRef:5] [5:  JO L 164, 25.6.2008, p. 19.] 

–	având în vedere anexa II la Convenția privind comerțul internațional cu specii ale faunei și florei sălbatice pe cale de dispariție,
–	având în vedere Convenția privind conservarea speciilor migratoare de animale sălbatice,
–	având în vedere evaluările Comisiei referitoare la Regulamentul privind rezervele de anghilă din 2014 (COM (2014)0640) și din 2020 (SWD (2020)0035),
–	având în vedere raportul de evaluare din 2019, încredințat de Comisie către Poseidon,
–	având în vedere recomandările Consiliului consultativ pentru Marea Baltică din 4 mai 2022 privind măsurile de gestionare a anghilei,
–	având în vedere Regulamentul (UE) 2023/194 al Consiliului din 30 ianuarie 2023 de stabilire, pentru anul 2023, a posibilităților de pescuit pentru anumite stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara Uniunii, precum și de stabilire, pentru anii 2023 și 2024, a acestor posibilități de pescuit pentru anumite stocuri de pești de adâncime[footnoteRef:6] și Regulamentul (UE) 2023/195 al Consiliului din 30 ianuarie 2023 de stabilire a posibilităților de pescuit pentru anumite stocuri de pește și grupuri de stocuri de pește aplicabile, pentru anul 2023, în Marea Mediterană și în Marea Neagră, și de modificare a Regulamentului (UE) 2022/110 în ceea ce privește posibilitățile de pescuit aplicabile, pentru anul 2022, în Marea Mediterană și în Marea Neagră[footnoteRef:7], [6:  JO L 28, 31.1.2023, p. 1.]  [7:  JO L 28, 31.1.2023, p. 220.] 

–	având în vedere declarația Danemarcei, Franței, Italiei, Greciei, Țărilor de Jos, Poloniei, Spaniei și Suediei referitoare la anghilă în legătură cu Regulamentul (UE) 2023/194 al Consiliului,
–	având în vedere poziția sa din 16 mai 2006 referitoare la propunerea de regulament al Consiliului de instituire a unor măsuri pentru regenerarea rezervelor de anghilă europeană[footnoteRef:8], [8: JO C 298 E, 29.11.2006, p. 113.] 

–	având în vedere avizul din 3 noiembrie 2022 al Consiliului Internațional pentru Explorarea Apelor Maritime (ICES) privind anghila europeană (Anguilla anguilla) în aria sa de răspândire naturală,
–	având în vedere comunicarea Comisiei din 21 februarie 2023 intitulată „Planul de acțiune al UE: protejarea și refacerea ecosistemelor marine pentru un pescuit sustenabil și rezilient” (COM (2023) 0102),
–	având în vedere articolul 54 din Regulamentul său de procedură, precum și articolul 1 alineatul (1) litera (e) din Decizia Conferinței președinților din 12 decembrie 2002 privind procedura de autorizare a rapoartelor fără caracter legislativ,
–	având în vedere raportul Comisiei pentru pescuit (A9‑0000/2023),
A.	întrucât Regulamentul privind rezervele de anghilă prevede că statele membre au obligația de a elabora planuri naționale de gestionare a rezervelor de anghilă, cu un obiectiv de acțiune uniform și un proces trienal de monitorizare și evaluare coordonat la nivel internațional;
B.	întrucât 19 state membre au adoptat planuri de gestionare a rezervelor de anghilă pentru aproape 90 de unități de gestionare a rezervelor de anghilă, care acoperă circa 1 880 de acțiuni; întrucât șase state membre (Cipru, Malta, Austria, România, Slovacia și Ungaria) sunt scutite de obligația de a elabora un plan de gestionare a rezervelor de anghilă; întrucât Slovenia și Bulgaria (pentru rețelele sale de râuri din afara Mării Negre) nu și-au pregătit planurile de gestionare a rezervelor de anghilă; întrucât Croația își elaborează în prezent planul de gestionare a rezervelor de anghilă;
C.	întrucât numai Țările de Jos au prezentat spre aprobare planuri de gestionare a rezervelor de anghilă actualizate, și anume în 2011 și din nou în 2018;
D.	întrucât, în prezent, există un singur plan transfrontalier recunoscut de UE, care pentru bazinul râului Minho (Spania și Portugalia); întrucât, potrivit ICES (2022), deși se recunoaște că statele membre și țările din afara UE cooperează prin alte mecanisme, există încă corpuri de apă care ar beneficia de o mai bună coordonare a punerii în aplicare a măsurilor de gestionare;
E.	întrucât Regulamentul privind rezervele de anghilă prevede un control distribuit sub coordonare centrală; întrucât gestionarea stocurilor de anghilă este prea complexă pentru a adopta o abordare universală; întrucât Regulamentul privind rezervele de anghilă oferă flexibilitate statelor membre, astfel încât să-și poată adapta planurile naționale de gestionare a rezervelor de anghilă la circumstanțele locale și la prioritățile naționale;
F.	întrucât nu există la nivelul UE o platformă specială dedicată anghilelor pe care să se facă schimb de informații, să se poarte discuții între părțile interesate și să se monitorizeze feedbackurile;
G.	întrucât, potrivit raportului Poseidon din 2019, 18 din cele 19 state membre au prezentat rapoarte în 2012; întrucât, potrivit raportului Poseidon din 2019, 14 din cele 19 state membre au raportat în 2015; întrucât, potrivit raportului Poseidon din 2019, 15 din cele 19 state membre au prezentat rapoarte în 2018; întrucât, potrivit raportului Poseidon din 2019, 13 din cele 19 state membre au prezentat rapoarte în 2021; întrucât statele membre au prezentat adesea rapoarte incomplete și nestandardizate;
H.	întrucât Comisia a evaluat punerea în aplicare generală a Regulamentului privind rezervele de anghilă și a planurilor naționale de gestionare a rezervelor de anghilă în 2014, concluzionând că punerea în aplicare a acestora a determinat impunerea unor restricții asupra pescuitului, în vreme ce ar trebui să se acorde mai multă atenție măsurilor de gestionare ce au de-a face cu factorii de mortalitate antropică nelegați de pescuit, majoritatea acestor măsuri fiind puse în aplicare doar parțial de către statele membre;
I.	întrucât Comisia a analizat în 2020 dacă Regulamentul privind rezervele de anghilă este adecvat scopului, concluzionând că acesta este relevant și adecvat scopului, adăugând totodată că pentru a pune în aplicare regulamentul trebuie să țintim mai sus și să dăm mai multă importanță măsurilor nelegate de pescuit,
Regulamentul privind rezervele de anghilă este instrumentul global cel mai adecvat
1.	invită Comisia și statele membre să considere din nou Regulamentul privind rezervele de anghilă ca fiind politica sa de bază pentru protecția rezervelor de anghilă, asigurând o abordare globală și coerentă; afirmă din nou că Regulamentul privind rezervele de anghilă a fost considerat adecvat scopului în urma evaluării Comisiei din 2020; este de părere că trebuie ca Regulamentul privind rezervele de anghilă să fie mai bine pus în aplicare și ca statele membre să întreprindă acțiuni suplimentar;
2.	reafirmă obiectivul de a reface rezervele de anghilă la 40 % în comparație cu condițiile originare al Regulamentului privind rezervele de anghilă și obiectivul principal al acestuia de a reduce mortalitatea pentru a permite această refacere; consideră că este esențial să se pună accentul pe obiectivul privind mortalitatea realizabil pe termen scurt pentru a atinge obiectivul pe termen lung privind biomasa; evidențiază că „condițiile originare” pot fi greu de definit; reliefează că obiectivul de 40 % nu este probabil realizabil din cauza distrugerii habitatelor, dar că acesta este standardul pentru stabilirea obiectivului de reducere a mortalității;
3.	subliniază că rezervele de anghilă au încetat să scadă de la adoptarea Regulamentului privind rezervele de anghilă, ceea ce arată că Regulamentul privind rezervele de anghilă are rezultate preliminare pozitive, dar că refacerea va fi un proces pe termen lung, ce se va întinde pe mai multe decenii;
4.	reliefează că gestionarea rezervelor de anghilă este prea complexă pentru o abordare unilaterală, orientată spre mare; evidențiază că axarea pe posibilitățile anuale de pescuit nu ia în considerare factori importanți, cum ar fi barierele în calea migrației, calitatea habitatelor și capturile ilegale și comerțul ilegal; reliefează că Regulamentul privind rezervele de anghilă este global și cuprinzător, reflectă atât etapele vieții marine, cât și cele ale vieții în apă dulce ale anghilei și tratează atât impactul activităților de pescuit, cât și cel al activităților nelegate de pescuit; subliniază, în plus, că impactul activităților nelegate de pescuit poate fi mai mare decât impactul activităților de pescuit și că până în prezent s-a acordat prea puțină atenție mortalității antropice nelegate de pescuit; consideră că măsurile luate în afara contextului Regulamentului privind rezervele de anghilă subminează coerența politicii adoptate; regretă deci că s-a adoptat Regulamentul (UE) 2023/194 al Consiliului din 30 ianuarie 2023 de stabilire, pentru anul 2023, a posibilităților de pescuit pentru anumite stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara Uniunii, precum și de stabilire, pentru anii 2023 și 2024, a acestor posibilități de pescuit pentru anumite stocuri de pești de adâncime, care limitează pescuitul de anghilă prin impunerea unei perioade de prohibiție de 6 luni;
Guvernanță și feedback
5.	observă că în Regulamentul privind rezervele de anghilă nu există niciun mecanism de feedback care să garanteze că statele membre întreprind acțiuni subsecvente și fac actualizări periodice ale politicilor; regretă că nu s-au pus în practică îndeajuns avizele ICES din 2012, 2018 și 2021, după evaluarea punerii în aplicare la nivel național a Regulamentului privind rezervele de anghilă;
6.	cere deci să se înființeze un consiliu consultativ special pentru domeniul anghilei, format din reprezentanți ai statelor membre și ai sectorului pescuitului, pescari ce practică pescuitul recreativ, administratori ai apelor, companii hidroelectrice, ecologiști și alte părți interesate; recomandă ca acest consiliu consultativ să aibă sarcina de a consilia Comisia cu privire la punerea în aplicare a Regulamentului privind rezervele de anghilă, de a oferi feedback statelor membre cu privire la planurile lor de gestionare a stocurilor de anghilă, de a face schimb de informații între diferitele părți și de a evalua progresele înregistrate în punerea în aplicare la nivel național și european;
7.	ia act, în acest sens, de intenția Comisiei de a înființa un grup de experți, așa cum a anunțat în planul său de acțiune privind ecosistemele marine, menit să reunească experți în domeniul pescuitului și al infrastructurii din cadrul ministerelor naționale; cere Comisiei să ia în considerare sugestiile de mai sus atunci când înființează acest grup de experți;
8.	regretă faptul că de când a fost adoptat Regulamentul privind gestionarea rezervelor de anghilă, un singur stat membru a prezentat spre aprobare un plan de gestionare a rezervelor de anghilă actualizat; invită insistent statele membre să își actualizeze periodic planurile de gestionare a rezervelor de anghilă în funcție de cele mai bune cunoștințe și cea mai bună consiliere disponibile; încurajează statele membre să stabilească în planurile lor actualizate de gestionare a rezervelor de anghilă obiective concrete și termene intermediare; subliniază că refacerea rezervelor de anghilă este un proces pe termen lung care necesită un efort permanent și că un plan de gestionare punctual nu va fi suficient;
9.	regretă faptul că numărul statelor membre care respectă cerința de raportare prevăzută la articolul 9 alineatul (1) din Regulamentul privind rezervele de anghilă a scăzut în timp; reamintește statelor membre obligațiile care le revin în temeiul articolul 9 alineatul (1); subliniază faptul că este esențial să se adune cât mai multe informații și date pentru a putea lua măsurile adecvate;
Măsuri privind pescuitul de anghilă
10.	subliniază rolul important pe care îl joacă pescuitul de anghilă în societate, pescuitul de anghilă fiind atât o activitate socioeconomică, cât și o tradiție culturală, veche de secole; consideră că pescuitul de anghilă s-a redus semnificativ în ultimul deceniu; invită Comisia și statele membre să se abțină, pe cât posibil, să impună alte restricții asupra pescuitului; subliniază că pescarii au un rol important, acela de paznici și de „ochi și urechi”, iar interzicerea completă a activităților de pescuit ar putea duce la amplificarea pescuitului ilegal, nedeclarat și nereglementat (INN); evidențiază că pescuitul de anghilă reprezintă o activitate artizanală la scară mică și se desfășoară adesea în zone îndepărtate, unde pescarii joacă un rol important în societate și pentru mediu;
11.	își exprimă speranța că, în cazul în care ar putea fi nevoie de impunerea unor restricții suplimentare asupra pescuitului, acest lucru se va face în contextul planurilor naționale de gestionare a rezervelor de anghilă, și nu sub forma unor decizii ad-hoc ale Consiliului, și pe baza unor evaluări prealabile ale impactului socioeconomic;
12.	reafirmă că repopularea este una dintre măsurile de refacere enumerate la articolul 2 alineatul (8) din Regulamentul privind rezervele de anghilă; consideră că repopularea este o măsură necesară până la rezolvarea adecvată a problemei barierelor din calea migrației; invită statele membre să continue practica repopulării; subliniază faptul că, deși nu se poate stabili în ce măsură a contribuit repopularea la refacerea rezervelor la nivel internațional, aceasta poate avea efecte pozitive la nivel local; consideră că repopularea este o modalitate de a răspândi și de a limita riscurile la care este expusă refacerea rezervelor, având în vedere seceta tot mai mare care creează probleme în râurile din întreaga Europă; subliniază, de asemenea, că capturile destinate repopulării sunt relativ scăzute (2-3 % din totalul puietului de anghilă); evidențiază că capturile de puiet de anghilă sunt esențiale pentru sectorul acvaculturii europene și recunoaște rolul important pe care îl are acvacultura în repopulare;
13.	invită statele membre să ofere pescarilor flexibilitate în stabilirea celor mai potrivite perioade de pescuit, care pot diferi de la o țară la alta; încurajează, în acest sens, statele membre să ia în considerare, în consultare cu pescarii, recurgerea la sistemele de cote pentru a menține pescuitul la niveluri responsabile; reliefează că unul dintre avantajele unui sistem de cote ar fi că acesta permite pescarilor să aleagă să pescuiască în momente în care acest lucru este interesant din punct de vedere comercial, limitând totodată capturile la un nivel responsabil; adaugă că acest lucru ar putea contribui la prevenirea pescuitului excesiv;
Măsuri care nu au de-a face cu pescuitul/migrația
14.	subliniază că trebuie depuse mai multe eforturi cu privire la factorii care nu sunt legați de pescuit și care au un impact asupra mortalității anghilei; evidențiază că obstacolele de infrastructură reprezintă unul dintre factorii cei mai nocivi care cauzează mortalitatea anghilei; observă că statele membre nu au tratat îndeajuns această problemă, după cum reiese din evaluările Comisiei din 2014 și din 2020;
15.	invită statele membre să elimine de urgență barajele învechite și alte bariere;
16.	reliefează că pe piață există alternative prielnice peștilor pentru a face ca pompele de apă și centralele hidroelectrice să poată fi tranzitate de pești; invită statele membre să facă din siguranța pescuitului o cerință obligatorie pentru instalațiile noi și pentru cele vechi atunci când sunt înlocuite; evidențiază că ar putea fi nevoie de o metodologie comună pentru a determina și a certifica cazurile în care pompele pot fi considerate prielnice peștilor; reliefează că standardul 8775[footnoteRef:9] al Institutului Regal de Standardizare din Țările de Jos (NEN) din Țările de Jos ar putea servi drept exemplu; [9:  NEN 8775:2020+C1:2022 nl.] 

17.	încurajează statele membre să continue proiectele de capturare și transfer, ca o soluție temporară pentru evadarea anghilei argintii, în cazul în care nu sunt posibile soluții structurale pe termen scurt;
18.	subliniază că măsurile privind migrația ar trebui puse în aplicare coordonat, având în vedere alte bariere în amonte sau în aval de-a lungul aceleiași rute de migrație;
19.	încurajează statele membre să ia și măsuri împotriva altor factori de mortalitate antropici, cum ar fi poluarea și paraziții;
Măsuri împotriva comerțului ilegal și braconajului
20.	subliniază că pescuitul ilegal, nedeclarat și nereglementat și comerțul ilegal continuă să reprezinte o problemă importantă; laudă reușitele actuale în asigurarea respectării legii și subliniază că este important să se prevină continuarea traficului de persoane; evidențiază că sunt necesare mai multe controale și monitorizări ale Regulamentului privind rezervele de anghilă;
21.	cere să existe o mai bună coordonare în și între statele membre a autorităților vamale, polițienești și de mediu, precum și să se facă schimb de date; invită statele membre să continue să investească în cunoștințe de specialitate privind asigurarea respectării legii și în capacitatea de a asigura respectarea legii;
22.	reliefează că îmbunătățirea transparenței și a trasabilității puietului de anghilă capturat este o modalitate importantă de combatere a practicilor de pescuit INN și că sistemele de certificare reprezintă un instrument important de asigurare a legalității capturilor; invită statele membre să își facă publice planurile de repopulare, astfel încât să poată fi mai bine identificate și vizate fluxurile comerciale ilegale de puiet de anghilă;
23.	invită statele membre să impună sancțiuni cu adevărat descurajatoare; cere să se armonizeze amenzile între statele membre;
Cercetarea științifică și armonizarea colectării datelor
24.	reamintește că nu se știu multe despre anghilă, nici despre procesul său de reproducere și nici despre motivele exacte ale scăderii rezervelor; cere deci să se facă mai multe cercetări științifice, cu fonduri și resurse umane suficiente, în privința situației rezervelor și a motivelor scăderii acestora; sugerează că cercetarea ar trebui să analizeze și efectele schimbărilor climatice, de exemplu, în Curentul Golfului, spre și dinspre Marea Sargaselor;
25.	relevă că există o discrepanță între punerea în aplicare a Regulamentului privind rezervele de anghilă și avizul anual al ICES privind posibilitățile de pescuit, întrucât acesta din urmă se bazează pe tendința puietului de anghilă, și nu pe evadarea anghilei argintii (obiectivul este de 40 %); cere să se armonizeze aceste documente;
26.	felicită ICES pentru munca depusă la dezvoltarea unui model pentru întreaga rezervă, pentru a analiza și a anticipa tendințele;
27.	evidențiază că colectarea, monitorizarea și raportarea datelor ar trebui armonizate și standardizate, astfel încât datele să poată fi comparate; recomandă ca pescarii comerciali și cei care practică pescuitul recreativ să participe la colectarea și analiza datelor;
Dimensiunea transfrontalieră
28.	încurajează statele membre să creeze mai multe programe transfrontaliere de gestionare a rezervelor de anghilă, după caz;
29.	invită Comisia și statele membre interesate să aibă un plan ambițios și realist de gestionare a anghilei în cadrul Comisiei Generale pentru Pescuit în Marea Mediterană; consideră că este de dorit ca acest plan să fie aliniat la Regulamentul privind rezervele de anghilă;
°
°	°
30.	încredințează Președintei sarcina de a transmite prezenta rezoluție Consiliului și Comisiei.

